Broj: 711-I-2149-P-173-22/23-13-19

Zagreb, 29. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI/21), **u predmetu obveznika Josipa Udiljaka, OIB:**, **…………..,** **direktora-člana Uprave trgovačkog društva Hp-Hrvatska pošta d.d. do 25. veljače 2023.g.**, pokrenutom po službenoj dužnosti na radnom sastanku 12. srpnja 2023. g. pod brojem: 711-I-1530-P-173-22/23-09-19, na 26. sjednici održanoj 29. rujna 2023., donosi sljedeću

**ODLUKU**

1. **Dužnosnik Josip Udiljak, direktor-član Uprave trgovačkog društva HŠ-Hrvatska pošta d.d. do 25. veljače 2023.g., istovremenim primanjem plaće i dodatne naknade za obnašanje dužnosti koja se sastoji u primanju jednokratne prigodne nagrade u 2019.g. u ukupnom iznosu od 2.500,00 kn, u 2020.g. u ukupnom iznosu 2.500,00 kn i 2021.g. u ukupnom iznosu 3.000,00 kn, u primanju nagrade u obliku godišnjeg dodatka na plaću u 2019.g. u ukupnom iznosu od 2.000,00 kn, u 2020.g. u ukupnom iznosu od 2.500,00 kn i 2021.g. u ukupnom iznosu 1.500,00 kn, u primanju uplata poslodavca u III. mirovinski stup 2019. g. u ukupnom iznosu 24.591,53 kn, 2020.g. u ukupnom iznosu 25.370,08 kn i 2021.g. u ukupnom iznosu 22.365,44 kn te primanja dara u naravi-životno osiguranje u 2019.g. u ukupnom iznosu od 37.109,86 kn, 2020.g. u ukupnom iznosu od 38.050,81 kn i u 2021.g. u ukupnom iznosu od 37.513,85 kn počinio je povredu odredbe članka 7. točke d) Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11).**
2. **Obveznik Josip Udiljak, direktor-član Uprave trgovačkog društva HŠ-Hrvatska pošta d.d. do 25. veljače 2023.g., istovremenim primanjem plaće i dodatne naknade za obnašanje dužnosti koja se sastoji u primanju jednokratne prigodne nagrade u 2022.g. u ukupnom iznosu od 2.000,00 kn, u primanju uplata poslodavca u III. mirovinski stup u 2022.g. u ukupnom iznosu od 27.534,45 kn i primanja dara u naravi-životnog osiguranja u 2022.g. u ukupnom iznosu od 37.717,16 kn počinio je povredu članka 7. točke d) ZSSI/21.**
3. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. podstavka 2. ZSSI/11,** **obustava isplate dijela neto mjesečne plaće u ukupnom iznosu od ukupnom iznosu od 663,61 eura /5.000,00 kuna, koja će trajati 5 mjeseci, a izvršit će se 5 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.**
4. **Za povredu ZSSI-a, opisanu pod točkom II. ove izreke, obvezniku Josipu Udiljaku se izriče novčana kazna u iznosu od 4.000,00 kuna, odnosno 530, 89 eura.**
5. **Nalaže se obvezniku Josipu Udiljaku da u roku od 15 dana od zaprimanja ove Odluke uplati novčanu sankciju iz točke IV. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190- OIB obveznika-28720.**
6. **Ako obveznik novčanu sankciju iz točke IV. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
7. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je dana 10. ožujka 2022.g., temeljem vlastitih saznanja proizašlih iz očitovanja obveznika u predmetu P-170/19 otvorilo predmet vezano za moguće primanje dodatnih naknada uz plaću za obnašanje dužnosti člana Uprave trgovačkog društva HP-Hrvatska pošta d.d.

Povjerenstvo je stoga dana 17. ožujka 2022.g. od trgovačkog društva HP- Hrvatska pošta d.d. zatražilo podatke jesu li obvezniku od 28. travnja 2016.g. do 19. siječnja 2017.g. te ponovno od 25. veljače 2019.g. do dana slanja dopisa uz plaću za obnašanje dužnosti člana Uprave trgovačkog društva HP- Hrvatska pošta d.d. isplaćeni božićnica, uskrsnica, regres, dar za dijete, bonus za ostvarene rezultate, jubilarna nagrada, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonovi kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Trgovačko društvo HP-Hrvatska pošta d.d. odgovorilo je na traženje Povjerenstva navodeći da je obveznik dana 25. studenog 2016.g. primio pomoć za smrt člana obitelji u iznosu od 3.000,00 kn te da je 23. prosinca 2016.g. primio jednokratnu prigodnu nagradu u iznosu od 2.000,00 kn, 21. ožujka 2019.g. u iznosu od 500,00 kn, 21. svibnja 2019. u iznosu od 1.000,00 kn, 16. prosinca 2019.g. u iznosu od 1.000,00 kn, 02. lipnja 2020.g. u iznosu od 500,00 kn, 02. lipnja 2020.g u iznosu od 1.000,00 kn, 16. prosinca 2020.g. u iznosu od 1.000,00 n, 01. travnja 2021.g. u iznosu od 1.000,00 kn, 19. svibnja 2021.g. u iznosu od 1.000,00 kn, 20. prosinca 2021.g. u iznosu od 1.000,00 kn, 22. ožujka 2022.g. u iznosu od 1.000,00 kn i 20. svibnja 2022.g. u iznosu od 1.000, kn. Nadalje, navodi se kako je obveznik dana 16. prosinca 2019.g. primio nagradu u obliku godišnjeg dodatka na plaću za 2019..g. u iznosu 2.000,00 kn dok je 16. prosinca 2020.g. navedeno primio za 2020.g. u iznosu od 2.500,00 kn te 20. prosinca 2021.g. za 2021.g. u iznosu 1.500,00 kn. Isto tako navodi se da mu je na ime uplata u III. dobrovoljni stup mirovinskog osiguranja uz plaću dana 25. studenog 2019.g. uplaćen iznos od 24.591,53 kn, 22. rujna 2020.g. iznos od 25.370,08 kn, 29. lipnja 2021.g. iznos od 22.365,44 kn te 18. svibnja 2022.g. iznos od 27.534,45 kn dok mu je na ime dara u naravi za životno osiguranje dana 28. lipnja 2019.g. uplaćen iznos od 37.109,86 kn, dana 29. svibnja 2020.g. iznos od 38.050,81 kn, dana 29. listopada 2021.g. iznos od 37.513,85 kn i dana 31. svibnja 2022.g. iznos od 37.717,16 kn. Trgovačko društvo pritom navodi da je obveznik u razdoblju od 28. travnja 2016.g. do 19. siječnja 2017.g. temeljem Rješenja Trgovačkog suda u Zagrebu broj R1-140/2016.g. obavljao poslove člana Uprave trgovačkog društva HP-Hrvatska pošta d.d. na prijedlog Republike Hrvatske, zastupane po Državnom uredu za upravljanje državnom imovinom, kako bi se izbjegla potpuna paraliza u radu trgovačkog društva uslijed nemogućnosti donošenja odluka Nadzornog odbora zbog nedostatka kvoruma te isteka mandata predsjedniku i članu Uprave HP d.d. dok se u skladu sa Statutom ne imenuje novi član Uprave. Isto tako, navodi da je u tom razdoblju status obveznika ostao nepromijenjen odnosno da je uz navedeno obavljao i poslove izvršnog direktora Divizije pošta na temelju ugovora od 07. travnja 2010.g. dok je za obavljanje poslova člana Uprave primao naknadu temeljem članka 245. Zakona o trgovačkim društvima. Nadalje, društvo napominje kako je kao ugovorna strana kolektivnog ugovora i Ugovora o pravima i obvezama člana uprave dužno ispuniti svoje preuzete obveze i da odgovara za njihovo ispunjenje. Također navodi i kako važeći Ugovor o pravima i obvezama člana Uprave od 27. lipnja 2022.g. više ne sadrži odredbe o pravu na isplatu naknada za koje je Povjerenstvo u svojim smjernicama propisalo da obveznici nemaju pravo.

U prilogu očitovanja dostavljeni su i izvatci iz Kolektivnog ugovora za radnike HP d.d. te odluke Uprave o isplati jednokratnih nagrada i godišnjih dodataka na plaću i Ugovor o radu izvršnog direktora Divizije pošta.

Nadalje, Povjerenstvo je dana 31. svibnja 2023.g. zatražilo dodatni podatak je li obveznik Josip Udiljak nakon ponovnog imenovanja za člana Uprave trgovačkog društva HP-Hrvatska pošta d.d. odnosno nakon 25. veljače 2019.g. nastavio obnašati poslove izvršnog direktora te jesu li mu isplate u III. mirovinski stup vršene iz bruto/neto plaće ili se radi o iznosima koje je obvezniku uplaćivao poslodavac u mirovinski fond kao dodatni iznos uz plaću.

Trgovačko društvo HP-Hrvatska pošta d.d. odgovorilo je na traženje Povjerenstva dana 20. lipnja 2023.g. navodeći da nakon ponovnog imenovanja obveznika za člana Uprave navedenog trgovačkog društva isti nije nastavio obnašati poslove izvršnog direktora te su mu se dodatne naknade isplaćivale kao članu Uprave i to temeljem Ugovora o pravima i obvezama člana Uprave te odredbama Kolektivnog ugovora za radnike navedenog trgovačkog društva. Isto tako, navedeno je i da su isplate u III. mirovinski stup izvršene kao dodatni iznos uz plaću.

Nakon prikupljenih podataka Povjerenstvo je na stručnom radnom sastanku Povjerenstva održanom dana 12. srpnja 2023. utvrdilo postojanje pretpostavki za pokretanje postupka radi moguće povrede članka 7. točke d) ZSSI/11 i članka 7. d) ZSSI/21. te je o istome obavijestilo obveznika obaviješću Broj: 711-I-1530-P-173-22/23-09-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

U odnosu na primjenu ranijeg i „novog“ Zakona o sprječavanju sukoba interesa Povjerenstvo ističe kako je člankom 60. ZSSI/21, koji je stupio na snagu 25. prosinca 2021., propisano da će se postupci započeti prije stupanja na snagu ZSSI/21 dovršiti prema odredbama ZSSI/11. S obzirom da je prva radnja u navedenom predmetu učinjena nakon stupanja na snagu ZSSI/21 odnosno nakon 25. prosinca 2021.g. predmet će se voditi sukladno procesnopravnim odredbama ZSSI/21.

Nadalje, Povjerenstvo ističe kako je iz dostavljene dokumentacije razvidno da je obveznik navedene naknade primao za vrijeme važenja ZSSI/11-a, kada je zabrana primanja istih također bila propisana člankom 7. d), kao i nakon stupanja na snagu ZSSI/21 slijedom čega se na navedenu situaciju materijalno-pravno imaju primijeniti odredbe ZSSI/11 za naknade primljene do 25. prosinca 2021.g. te odredbe ZSSI/21 za naknade primljene nakon stupanja na snagu ZSSI/21.

Obveznik se na obavijest o utvrđenju pretpostavki za vođenje postupka očitovao dana 21. kolovoza 2023.g. navodeći da ga se u zaprimljenoj obavijesti tereti da je za vrijeme obavljanja dužnosti člana Uprave u razdoblju od 25. veljače 2019. do 25. veljače 2023. godine navodno primio „dodatne naknade" za poslove obnašanja javnih dužnosti protivno čl. 7. st. 1. alineja d) ZSSI. Vezano uz navedeno, obveznik ističe kako svi primici koje je primio predstavljaju prihod na koji je ostvarivao pravo sukladno Ugovoru o pravima i obvezama člana Uprave i odredbama Kolektivnog ugovora za radnike HP - Hrvatske pošte d.d. Stoga, obveznik ističe kako nije primio „dodatnu naknadu" već isključivo primitak na koji je imao pravo, a sukladno gore navedenim aktima. Nadalje, obveznik navodi da se u svojim očitovanjima vezano uz sporne primitke, HP - Hrvatska pošta d.d. detaljno očitovala na sve upite te je društvo navelo da je u razdoblju dok je izvršavao dužnost člana Uprave, vršilo isplate temeljem odredbi Ugovora o pravima i obvezama člana Uprave te odredaba Kolektivnog ugovora za radnike HP - Hrvatske pošte. Dakle, obveznik ističe da Ugovor predstavlja pravni temelj za isplate primitaka koje je Društvo vršilo. Isto tako obveznik ističe da je društvo Povjerenstvu dostavilo i svu dokumentaciju vezanu uz predmetne primitke koji su mu isplaćeni. Obveznik navodi da je HP - Hrvatska pošta d.d. ugovorna strana kako kolektivnog ugovora tako i ugovora o pravima i obvezama člana Uprave te je bila dužna ispuniti svoje preuzete obveze i odgovorna je za njihovo ispunjenje. Obveznik ističe kako Povjerenstvo tumači da su primici suprotni odredbama ZSSI te da se u smislu članka 7. stavka 1. alineje d), smatraju dodatnom naknadom, međutim obveznik ukazuje da ne postoji zakonska odredba koja određuje točno koji primici se smatraju dodatnom naknadom, odnosno da se upravo ovi primitci isplaćeni po ugovornoj osnovi, smatraju dodatnom naknadom. Obveznik stoga smatra da Povjerenstvo nema zakonske osnove ove primitke tretirati kao „dodatnu naknadu". Isto tako, obveznik navodi da Povjerenstvo traži očitovanje za „dodatne naknade" iz 2019. g., 2020. g. i 2021. g., a da je prvi puta propisao što se smatra dodatnim naknadama za obavljanje javnih dužnosti u Smjernici o zabrani primitka dodatne naknade iz članka 7. točke d) Zakona o sprječavanju sukoba interesa (143/21) temeljem ugovora o radu ili drugog ugovora iz radnog odnosa od 31. siječnja 2022. te dopuni Smjernice od 12. travnja 2022. godine. Obveznik ističe kako je upravo uzimajući u obzir tu smjernicu društvo pristupilo izmjenama odredaba Ugovora o pravima i obvezama svojih članova Uprave te tako Ugovor o pravima i obvezama člana Uprave od 27. lipnja 2022. godine koji je sklopljen između obveznika i HP - Hrvatske pošte d.d. te Ugovor ne sadrži odredbe o pravu na isplatu naknada za koje je Povjerenstvo u Smjernicama propisalo da ih obveznici ZSSI ne smiju primiti pored plaće. Slijedom navedenog, obveznik ističe kako ne postoji zakonska osnova da bi se predmetni primitci smatrali nedopuštenima budući da su primitci su isplaćeni na temelju valjanih ugovornih odredaba, a koje ugovorne odredbe su potom izmijenjene nakon donesenih Smjernica.

Povjerenstvo je uvidom u Registar obveznika, koji ustrojava Povjerenstvo, utvrdilo da je dužnost člana Uprave trgovačkog društva HP-Hrvatska pošta d.d. obveznik započeo obnašati 28. travnja 2016.g. te da je istu dužnost obnašao do 19. siječnja 2017.g. te ponovno od 25. veljače 2019.g. do 25. veljače 2023.g. S obzirom na navedeno, a sukladno članku 3. stavku 1. točki 39. ZSSI-a, obveznik je u obvezi postupati sukladno odredbama ZSSI-a.

U odnosu na primanje dodatnih naknada Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg ZSSI/l1, već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll, obrazloženje iz navedene presude primjenjuje se u cijelosti na obveznike iz članka 3. ZSSI/21.

Povjerenstvo ističe kako svi pravni akti niže pravne snage, poput pojedinačnih ili kolektivnih ugovora te odluka uprava trgovačkih društava, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Slijedom navedenog, Povjerenstvo je utvrdilo da je obveznik primanjem dodatnih naknada, a koje se sastoje od jednokratnih prigodnih nagrada u 2019.g., 2020.g., 2021.g. i 2022.g., godišnjeg dodatka na plaću u 2019.g., 2020.g. i 2021.g, uplata u dobrovoljni mirovinski fond-III. u 2021.g, 2020.g., 2021.g. i 2022.g. i dara u naravi za životno osiguranje u 2019.g., 2020.g., 2021.g. i 2022.g. u povredi članka 7.d) ZSSI/ 11 i ZSSI/21.

Stoga je Povjerenstvo donijelo odluku kao u točki I. i II. izreke.

U odnosu na povredu počinjenu tijekom važenja ZSSI/11 Povjerenstvo ističe kako su člankom 42. ZSSI/11 propisane sankcije koje se mogu izreći za povredu odredbi navedenog Zakona. Za povredu odredbi članka 7. točke d) Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva.

Kao okolnost koja je utjecala na izricanje vrste sankcije obustave isplate dijela neto mjesečne plaće, Povjerenstvo je ocijenilo okolnost da je dužnosnik ostvario više vrsta dodatnih naknada kroz razdoblje od nekoliko godina. Povjerenstvo ističe kako je prilikom odmjeravanja vrste sankcije uzelo u obzir činjenicu da se radi o obvezniku koji je obnašao javnu dužnost od 2016.g. te je stoga morao biti upoznat s ograničenjima koja se odnose na obnašatelje javnih dužnosti.

Kao okolnost koja je utjecala na izricanje niže sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada kao i činjenicu da dužnosnik nije poduzimao radnje s ciljem donošenja pravnih akata temeljem kojih su mu navedene naknade isplaćivane te je ocijenilo da je primjerena sankcija za navedenu povredu obustava isplate dijela neto mjesečne plaće u ukupnom iznosu od ukupnom iznosu od 663,61 eura/5.000,00 kuna, koja će trajati 5 mjeseci, a izvršit će se 5 jednaka uzastopna mjesečna obroka, svaki u pojedinačnom iznosu od 132,72 eura/1.000,00 kuna.

Slijedom navedenog, odlučeno je kao u točki III. izreke.

U odnosu na povredu počinjenu tijekom važenja ZSSI/21 Povjerenstvo ističe kako je člankom 48. stavkom 1. ZSSI/21 propisano da za povredu odredbi toga Zakona Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 50. stavkom 1. ZSSI-a propisano je da ako novčana kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 4.000,00 do 40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

Povjerenstvo ističe kako je prilikom odmjeravanja vrste sankcije uzelo u obzir činjenicu da se ne radi o novom obvezniku ZSSI/21-a, te da je ostvario više vrsta dodatnih naknada.

U odnosu na visinu sankcije Povjerenstvo je kao olakotnu okolnost uzelo u obzir visinu iznosa koju je obveznik primio u 2022.g., kao i činjenicu da je po donošenju Smjernice Povjerenstva prestao s primanjem navedenih dodatnih naknada. Stoga, za postizanje svrhe kažnjavanja Povjerenstvo smatra primjerenim izreći minimalnu novčanu sankciju u iznosu od 4.000,00 kn odnosno 530,89 eura.

Slijedom navedenog, Povjerenstvo je donijelo odluku kako je navedeno u točki VI. izreke ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Josip Udiljak, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana